Errenteriako parrokiako eliz ataria

Errenteriako Andre Mariaren Jasokundearen elizako eliz ataria Errenteriako Herriko Plazara, parrokiatik hegoaldera, ematen duen 17. mendeko eliz ataria da (iparraldera bigarren mailako atari bat ere bada), 1625. urtean egina. Juan Gómez de Mora arkitektoak egin zuen trazatua,  eta lana Kristobal Zumarristak burutu zuen. Eliz ataria apaintzen duten eskulturak Juan Bautista Uretarenak dira.Vazquez & Muro (2016). 45-48 or.

 Deskribapena 
Elizaren hormetan, hegoalderantz ematen du eliz atariak, Herriko Plazara. Kasetoiz apaindutako arku handi batek ematen dio babesa atariari, Juan de Alavak Salamancan eta beste toki batzuetan pizkundetar estiloan sortutako atarien ereduari jarraiki, atari triunfala esan izan zitzaion eredu bat. Beheko alde edo gorputza hiru kalek osatzen dute, zutabe toskanarrek markatuak, eta erdian dago elizako atea, puntu erdiko arku batekin. Alboko kale estuagoetan, atearen ezker-eskuin, lau ebanjelariak ageri dira, bakoitza bere sinboloarekin: Mateorekin gizakia, Lukasekin idia, Markosekin lehoia, eta Joanekin arranoa.

Bigarren gorputzean zutabeak korintiarrak dira eta Andre Mariaren Jasokundearen irudia da nagusi, bi aingeruk koroari eusten diotelarik bere gainean. Alboetan lorontziak lirioekin, eta gainetik idazkunak, "Pulchra ut luna" eta "Electa ut sol".

 Erreferentziak 

 Biblliografia 

 Vazquez Escudero, Elena; Muro Arriet, Koro (2016). Nuestra Señora de la Asunción de Rentería. Errenteriako Udala.

 Kanpo estekak 

Kategoria:Pizkundeko eliz atariak
Kategoria:Errenteriako parrokia eliza
Kategoria:Euskal Herriko eliz atariak